CELEX: 52014PC0088
Language: mt
Date: 2014-02-17
Title: Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll Addizzjonali mal-Ftehim bejn il-Komunità Ekonomika Ewropea u r-Repubblika tal-Islanda, sabiex titqies l-adeżjoni tar-Repubblika tal-Kroazja mal-Unjoni Ewropea

|
			
		
		
		52014PC0088
		
			Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll Addizzjonali mal-Ftehim bejn il-Komunità Ekonomika Ewropea u r-Repubblika tal-Islanda, sabiex titqies l-adeżjoni tar-Repubblika tal-Kroazja mal-Unjoni Ewropea /* COM/2014/088 final - 2014/0045 (NLE) */
			
				
		
		
			
			   	MEMORANDUM TA' SPJEGAZZJONI
Il-Ftehim bejn il-Komunità Ekonomika Ewropea u
r-Repubblika tal-Islanda, minn hawn 'il quddiem imsejjaħ “il-Ftehim”,
ġie ffirmat fit-22 ta' Lulju 1972 u daħal fis-seħħ
fl-1 ta’ April 1973.
Il-proposta mehmuża toħloq l-istrument
legali għall-iffirmar u l-applikazzjoni proviżorja ta’ Protokoll
Addizzjonali mal-Ftehim bejn il-Komunità Ekonomika Ewropea u r-Repubblika
tal-Islanda, biex jittieħed kont tal-adeżjoni tar-Repubblika
tal-Kroazja mal-Unjoni Ewropea (minn hawn 'il quddiem imsejjaħ
“il-Protokoll Addizzjonali”).
Skont l-Att ta'
Adeżjoni tar-Repubblika tal-Kroazja, il-Kroazja taderixxi mal-ftehimiet
internazzjonali ffirmati jew konklużi mill-Unjoni Ewropea u l-Istati
Membri tagħha permezz ta’ protokoll ma' dawk il-ftehimiet.
Fl-24 ta’ Settembru 2012[1], il-Kunsill
awtorizza lill-Kummissjoni tiftaħ negozjati mal-pajjiżi terzi
kkonċernati biex jiġu konklużi l-protokolli rilevanti.
In-negozjati mal-Islanda saru fil-qafas tan-negozjati għall-adattament
tal-Ftehim dwar iż-Żona Ekonomika Ewropea
għall-perjodu 2009-2014, b'segwitu tat-tkabbir tal-Unjoni Ewropea
sabiex tinkludi l-Kroazja, u ġew konklużi b’suċċess billi
ġie inizjalat il-Protokoll Addizzjonali.
Il-Protokoll Addizzjonali
propost jagħmel lir-Repubblika tal-Kroazja parti kontraenti
għall-Ftehim u jimpenja lill-UE biex tipprovdi verżjoni awtentika
tal-Ftehim fil-lingwa uffiċjali l-ġdida tal-UE. Huwa jipprovdi wkoll
għal konċessjonijiet addizzjonali għall-kummerċ
tal-ħut għall-Islanda, fid-dawl tal-adeżjoni tal-Kroazja
għaż-Żona Ekonomika Ewropea.
Sakemm jintemmu
l-proċeduri rilevanti għall-konklużjoni formali tiegħu u
d-dħul fis-seħħ, l-applikazzjoni provviżorja tal-Protokoll
tibda mill-ewwel jum tat-tielet xahar wara d-depożitu tal-aħħar
notifika ta’ lill-Partijiet għal dan l-għan.
Il-Kummissjoni sabet li r-riżultati
tan-negozjati huma sodisfaċenti u titlob lill-Kunsill jadotta
d-deċiżjoni mehmuża dwar il-firma u l-applikazzjoni
proviżorja tal-Protokoll Addizzjonali.
2014/0045 (NLE)
Proposta għal
DEĊIŻJONI TAL-KUNSILL
dwar l-iffirmar, f'isem l-Unjoni Ewropea u
l-Istati Membri tagħha, u l-applikazzjoni proviżorja ta' Protokoll
Addizzjonali mal-Ftehim bejn il-Komunità Ekonomika Ewropea u r-Repubblika
tal-Islanda, sabiex titqies l-adeżjoni tar-Repubblika tal-Kroazja
mal-Unjoni Ewropea
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 207,
flimkien mal-Artikolu 218(5) u t-tieni subparagrafu
tal-Artikolu 218(8) tiegħu,
Wara li kkunsidra l-Att dwar il-kundizzjonijiet
tal-adeżjoni tar-Repubblika tal-Kroazja mehmuż mat-Trattat
tal-Adeżjoni, u b'mod partikolari l-Artikolu 6(2) tiegħu,
Wara li kkunsidra l-proposta tal-Kummissjoni[2],
Billi:
(1)       Fl-24 ta'
Settembru 2012, il-Kunsill awtorizza lill-Kummissjoni tiftaħ
negozjati dwar l-iffirmar, f'isem l-Unjoni Ewropea u l-Istati Membri
tagħha u r-Repubblika tal-Kroazja, mal-Islanda, biex tikkonkludi Protokoll
mal-Ftehim bejn il-Komunità Ekonomika Ewropea u r-Repubblika tal-Islanda, biex
jittieħed kont tal-adeżjoni tar-Repubblika tal-Kroazja mal-Unjoni
Ewropea
(2)       Dawn in-negozjati tlestew
b’suċċess u fid-dawl tal-konklużjoni possibbli tiegħu
f’data aktar tard, il-Protokoll Addizzjonali għandu jiġi ffirmat
f’isem l-Unjoni Ewropea u l-Istati Membri tagħha.
(3)       Il-Protokoll Addizzjonali
għandu jkun applikat fuq bażi proviżorja b’effett mill-ewwel jum
tat-tielet xahar wara d-depożitu tal-aħħar notifika
tal-Partijiet għal dan l-għan,
ADDOTTA DIN ID-DEĊIŻJONI:
Artikolu 1
L-iffirmar tal-Protokoll Addizzjonali
mal-Ftehim bejn il-Komunità Ekonomika Ewropea u r-Repubblika tal-Islanda, biex
jittieħed kont tal-adeżjoni tar-Repubblika tal-Kroazja mal-Unjoni
Ewropea (il-"Protokoll Addizzjonali"), huwa b'dan approvat f'isem
l-Unjoni Ewropea u l-Istati Membri tagħha, suġġett għall-konklużjoni
tal-imsemmi Protokoll Addizzjonali.
It-test tal-Protokoll Addizzjonali huwa
mehmuż ma’ din id-Deċiżjoni.
Artikolu 2
Is-Segretarjat Ġenerali tal-Kunsill
jistabbilixxi l-istrument ta' setgħat sħaħ lill-persuna/persuni
indikata/indikati min-negozjatur tal-Protokoll Addizzjonali biex jiffirma(w)
il-Protokoll, suġġett għall-konklużjoni tiegħu.
Artikolu 3
Suġġett għall-konklużjoni
tiegħu f’data aktar tard u fl-istennija tad-dħul fis-seħħ
tiegħu, il-Protokoll Addizzjonali jiġi applikat fuq bażi
proviżorja mill-ewwel jum tat-tielet xahar wara d-depożitu
tal-aħħar notifika għal dan l-għan skont l-Artikolu 4
tal-Protokoll.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni tal-Kunsill li tawtorizza
l-ftuħ ta' negozjati għall-adattament tal-ftehimiet iffirmati jew
konklużi bejn l-Unjoni Ewropea, jew l-Unjoni Ewropea u l-Istati Membri
tagħha, ma’ pajjiż terz wieħed jew aktar jew ma'
organizzazzjonijiet internazzjonali, fid-dawl tal-adeżjoni tar-Repubblika
tal-Kroazja mal-Unjoni Ewropea (Dokument tal-Kunsill 13351/12 LIMITED).
[2]               ĠU C […], […], p. […].
ANNESS
PROTOKOLL
ADDIZZJONALI
MAL-FTEHIM
BEJN
IL-KOMUNITÀ EKONOMIKA EWROPEA
U
R-REPUBBLIKA TAL-ISLANDA,
B'SEGWITU
GĦALL-ADEŻJONI
TAR-REPUBBLIKA
TAL-KROAZJA
MAL-UNJONI
EWROPEA
L-UNJONI EWROPEA
u
L-ISLANDA
WARA LI KKUNSIDRAW il-Ftehim bejn il-Komunità
Ekonomika Ewropea u r-Repubblika tal-Islanda ffirmat fi Brussell fit-22 ta’
Lulju, 1972, minn hawn ’il quddiem imsejjaħ ‘il-Ftehim’, u
l-arranġamenti eżistenti għal kummerċ fil-prodotti
tal-ħut u tas-sajd bejn l-Islanda u l-Komunità,
WARA LI KKUNSIDRAW
il-0Protokoll Addizzjonali mal-Ftehim bejn il-Komunità Ekonomika Ewropea u
r-Repubblika tal-Islanda rigward id-dispożizzjonijiet speċjali
applikabbli għall-perjodu 2009-2014 għall-importazzjonijiet
fl-Unjoni ta' ċerti prodotti tal-ħut u tas-sajd,
WARA LI KKUNSIDRAW l-adeżjoni
tar-Repubblika tal-Kroazja mal-Unjoni Ewropea,
WARA LI KKUNSIDRAW il-Ftehim dwar
il-Parteċipazzjoni tar-Repubblika tal-Kroazja fiż-Żona Ekonomika
Ewropea,
WARA LI KKUNSIDRAW ir-reġim
eżistenti għall-kummerċ tal-prodotti tal-ħut u tas-sajd
bejn l-Islanda u r-Repubblika tal-Kroazja,
IDDEĊIDEW li jiddeterminaw bi qbil komuni
l-aġġustamenti għall-Ftehim b’riżultat tal-adeżjoni
tar-Repubblika tal-Kroazja mal-Unjoni Ewropea,
U LI JIKKONKLUDU DAN IL-PROTOKOLL,
ARTIKOLU
1
It-test tal-Ftehim, l-Annessi u l-Protokolli,
li jagħmlu parti integrali minnu, l-Att Finali u d-dikjarazzjonijiet
mehmużin miegħu jsiru bil-lingwa Kroata u dawk it-testi jkunu
awtentiċi bl-istess mod bħat-testi oriġinali. Il-Kumitat Konġunt
japprova t-test Kroat.
ARTIKOLU
2
1.         Id-dispożizzjonijiet
speċjali applikabbli għal importazzjoni fl-Unjoni Ewropea ta’
ċerti prodotti tal-ħut u tas-sajd li joriġinaw fl-Islanda huma
stabbiliti f’dan il-Protokoll.
2.         Il-volum tal-kwota tariffarja
stipulat fl-Artikolu 3 ta’ dan il-Protokoll ikopri l-perjodu ta’
għaxar xhur li jifdal mill-adeżjoni tal-Kroazja mal-UE sa ma jimtemm
il-Mekkaniżmu Finanzjarju taż-ŻEE 2009-2014
(mill-1 ta’ Lulju 2013 sat-30 ta’ April 2014). Il-volumi tal-kwoti
ikunu rieżaminati sal-aħħar ta’ dak il-perjodu f'kunsiderazzjoni
tal-interessi rilevanti kollha.
3.         Il-kwoti tariffarji japplikaw mill-jum
li fih l-applikazzjoni provviżorja ta’ dan il-Protokoll issir effettiva,
skont il-proċeduri stabbiliti fil-paragrafu 3 tal-Artikolu 4 u
jkunu disponibbli għal tnax-il xahar minn dik id-data. 
ARTIKOLU
3
L-Unjoni tiftaħ il-kwoti tariffarji
mingħajr dazju addizzjonali li ġejjin għal prodotti li
joriġinaw fl-Islanda: 
–              
Awwisti tan-Norveġja ffriżati (Nephrops
norvegicus) (kodiċi NM 0306 15 90) ta’ 60 tunnellata
f’piż nett.
–              
 Filetti ta’ skorfon (Sebastes spp.), friski
jew imkessħin (bil-kodiċi tan-NM 0304 49 50) ta’ 100
tunnellata f’piż nett.
ARTIKOLU
4
1.         Dan il-Protokoll jiġi
ratifikat jew approvat mill-Partijiet bi qbil mal-proċeduri rispettivi
tagħhom. L-istrumenti tar-ratifika jew l-approvazzjoni jkunu
ddepożitati mas-Segretarjat Ġenerali tal-Kunsill tal-Unjoni Ewropea.
2.         Huwa jidħol fis-seħħ
fil-jum wara d-depożitu tal-aħħar strument ta’ ratifika jew
approvazzjoni, bil-kundizzjoni li l-istrumenti ta’ ratifika jew approvazzjoni
tal-ftehim relatati li ġejjin ikunu ġew iddepożitati wkoll: 
(i)      Ftehim dwar il-Parteċipazzjoni
tar-Repubblika tal-Kroazja fiż-Żona Ekonomika Ewropea;
(ii)     Protokoll Addizzjonali għall-Ftehim
bejn l-Unjoni Ewropea u r-Renju tan-Norveġja dwar Mekkaniżmu
Finanzjarju Norveġiż għall-perijodu 2009-2014 b’segwitu
għall-parteċipazzjoni tar-Repubblika tal-Kroazja fiż-Żona
Ekonomika Ewropea;
(iii)    Protokoll Addizzjonali mal-Ftehim bejn
il-Komunità Ekonomika Ewropea u r-Renju tan-Norveġja b'segwitu
tal-adeżjoni tar-Repubblika tal-Kroazja fl-Unjoni Ewropea.
3.         Sakemm jitwettqu l-proċeduri
msemmija fil-paragrafi 1 u 2 ta’ dan l-Artikolu, dan il-Protokoll
jiġi applikat fuq bażi proviżorja mill-ewwel jum tat-tielet
xahar wara li jsir id-depożitu tal-aħħar notifika għal dan
l-iskop. 
ARTIKOLU
5
Dan il-Protokoll, imħejji f’oriġinal
wieħed bl-ilsien Bulgaru, Kroat, Ċek, Daniż, Olandiż,
Ingliż, Estonjan, Finlandiż, Franċiż, Ġermaniż,
Grieg, Ungeriż, Taljan, Latvjan, Litwan, Malti, Pollakk, Portugiż,
Rumen, Slovakk, Sloven, Spanjol, Svediż u Islandiż, bit-test f’kull
wieħed minn dawn l-ilsna jkun ugwalment awtentiku, jiġi
ddepożitat mas-Segretarjat Ġenerali tal-Kunsill tal-Unjoni Ewropea,
li ser jibgħat kopja ċċertifikata lil kull waħda
mill-Partijiet. 
Magħmul fi Brussell, illum il-…2013
Għall-Unjoni Ewropea
Għall-Islanda